പണി പൂര്ത്തിയാകാതെ ഷോപ്പിംഗ് കോംപ്ലക്സ് ഉദ്ഘാടനം ഒടുവില് കോടികള് കാടുകയറുന്നു പൊന്കുന്നം : പണി പൂര്ത്തിയാകാതെ ഉദ്ഘാടനം നടത്തിയ വ്യാപാരസമുച്ചയം കാടുകയറി നശിക്കുന്നു. ചിറക്കടവ് ഗ്രാമപഞ്ചായത്തിന്റെ ഉടമസ്ഥതയില് ദേശീയപാതയോരത്ത് മൂന്നുനിലകളിലായി നിര്മ്മിച്ച കെട്ടിടത്തിന് 5 കോടി രൂപയാണ് മുതല്മുടക്ക്. ഉദ്ഘാടനം നടന്നിട്ട് മാസം 9 കഴിഞ്ഞു. അവശേഷിക്കുന്ന പണികള് ഒരുമാസം കൊണ്ടു പൂര്ത്തിയാക്കുമെന്നായിരുന്നു പറഞ്ഞത്. എന്നാല് പറഞ്ഞതല്ലാതെ ഒരു പണിയും ഇതുവരെ നടന്നില്ല. ഇടതുമുന്നണിയുടെ തുടര്ഭരണമാണ് ചിറക്കടവില് നടക്കുന്നത്. കഴിഞ്ഞ ഭരണസമിതി തുടങ്ങിവച്ചതും പൂര്ത്തിയാകാത്തതുമായ നിരവധി പദ്ധതികളാണ് ഇതുപോലെ സ്തംഭനാവസ്ഥയില് നില്ക്കുന്നത്. കൊവിഡിനെതിരായ പോരാട്ടത്തിനാണ് പഞ്ചായത്ത് ഭരണസമിതി കൂടുതല് പരിഗണന നല്കുന്നതെന്നാണ് തുടക്കംമുതല് പറയുന്നത്. ജില്ലയില് ഏറ്റവും കൂടുതല് കൊവിഡ് കേസുകളുള്ള പഞ്ചായത്തുകളില് ഒന്നാണ് ചിറക്കടവ്. രണ്ടാഴ്ചയായി സമ്ബൂര്ണ ലോക്ക് ഡൗണിലാണ്. വികസനപ്രവര്ത്തനങ്ങളെല്ലാം മാറ്റിവച്ച് കൊവിഡ് പ്രതിരോധത്തിനിറങ്ങിയിട്ടും ഇതാണ് അവസ്ഥയെങ്കില് എന്തിനാണ് ഇങ്ങനെയൊരു ഭരണസമിതി എന്നാണ് പ്രതിപക്ഷം ചോദിക്കുന്നത്. ഭരണപക്ഷത്തെ അംഗങ്ങളും കടുത്ത വിമര്ശനം ഉന്നയിക്കുന്നു. പ്രശ്നം വൈദ്യുതി കണക്ഷനോ ? പഴയകെട്ടിടങ്ങള് പൊളിച്ചുനീക്കിയാണ് 52 മുറികളുള്ള പുതിയ ഷോപ്പിംഗ് കോംപ്ലക്സ് നിര്മ്മിച്ചത്. ഇവിടെ മുമ്ബ് പ്രവര്ത്തിച്ചിരുന്ന സ്ഥാപനങ്ങള് ഇപ്പോള് താത്കാലികമായി മറ്റിടങ്ങളിലാണ്. പണി പൂര്ത്തിയായി ലേലം നടക്കുമ്ബോള് തിരിച്ചുവരാമെന്ന പ്രതീക്ഷയിലാണ് പലരും. വൈദ്യുതിലൈന് മാറ്റി സ്ഥാപിക്കുന്നതിന് കെ.എസ്.ഇ.ബിയില് പണമടച്ച് കാത്തിരിക്കുകയാണ്. വൈദ്യുതി കണക്ഷന് ലഭിച്ചുകഴിഞ്ഞാല് പണി ആരംഭിക്കുമെന്നാണ് അധികൃതര് പറയുന്നത്.